กรมอุตุนิยมวิทยา แนะประชาชนทั่วทุกภาค เตรียมพร้อมรับมือ พายุ"ดีเปรสชัน" อาจมีฝนตกหนักถึงหนักมากกับมีลมแรงบางพื้นที่ ระหว่างวันที่  2-4 กรกฎาคมนี้
นายภูเวียง ประคำมินทร์ อธิบดีกรมอุตุนิยมวิทยา แถลงข่าวเรื่อง พายุ “ดีเปรสชัน” ณ ห้องบัญชาการ กองพยากรณ์อากาศ กรมอุตุนิยมวิทยาเขตบางนา ว่า ขณะนี้ พายุ “ดีเปรสชัน” บริเวณทะเลจีนใต้ตอนบนกำลังเคลื่อนตัวทางทิศตะวันตกด้วยความเร็ว 15 กิโลเมตรต่อชั่วโมง คาดว่าพายุเคลื่อนขึ้นฝั่งประเทศเวียดนามตอนบนและประเทศจีนในช่วงวันที่ 2-4 กรกฎาคมนี้ ทำให้บริเวณประเทศไทยมีฝนตกหนักถึงหนักมากบางแห่งกับมีลมแรง         โดยเฉพาะบริเวณภาคเหนือ ได้แก่ จังหวัดเชียงราย พะเยา น่าน แพร่ อุตรดิตถ์ พิษณุโลก สุโขทัย ตาก เพชรบูรณ์ ภาคตะวันออกเฉียงเหนือ ได้แก่ จังหวัดเลยหนองบัวลำภู หนองคาย บึงกาฬ อุดรธานี สกลนคร นครพนม มุกดาหาร กาฬสินธุ์ ยโสธร ร้อยเอ็ด มหาสารคามอำนาจเจริญ ขอนแก่น ศรีสะเกษ อุบลราชธานี ภาคตะวันออก ได้แก่ จังหวัดนครนายก ปราจีนบุรี สระแก้ว ชลบุรี ระยอง จันทบุรี ตราด  ภาคกลาง ได้แก่ จังหวัดราชบุรี กาญจนบุรี อุทัยธานี นครปฐม สุพรรณบุรี รวมทั้งกรุงเทพมหานครและปริมณฑล และภาคใต้ ได้แก่ จังหวัดเพชรบุรี ประจวบคีรีขันธ์ ชุมพร ระนอง พังงา และภูเก็ต ซึ่งอาจทำให้เกิดน้ำท่วมฉับพลันและน้ำป่าไหลหลากได้         สำหรับผู้ที่จะเดินทางไปประเทศเวียดนามตอนบน ควรตรวจสอบสภาพอากาศก่อนเดินทาง ในส่วนบริเวณทะเลอันดามันและอ่าวไทยมีคลื่นสูง 2-3 เมตร ขอให้ชาวเรือ เดินเรือด้วยความระมัดระวัง หลีกเลี่ยงการเดินเรือในบริเวณที่มีฝนฟ้าคะนอง และเรือเล็กควรงดออกจากฝั่ง        อธิบดีกรมอุตุนิยมวิทยา กล่าวด้วยว่า ประชาชนควรเฝ้าระวัง ติดตามประกาศจากกรมอุตุนิยมวิทยาอย่างใกล้ชิด และสามารถติดตามข้อมูลที่เว็บไซต์กรมอุตุนิยมวิทยา www.tmd.go.th หรือสายด่วนพยากรณ์อากาศโทร 1182#กรมอุตุนิยมวิทยา  #พายุดีเปรสชัน  #สำนักข่าว #กรมประชาสัมพันธ์